

**MT**

**SOMMARJU TAR-RIŻOLUZZJONI**

**Il-kontribut tal-Kumitat Ekonomiku u Soċjali Ewropew**

**għall-programm ta’ ħidma tal-Kummissjoni Ewropea għall-2021**

**abbażi tal-ħidma**

**tal-grupp ad hoc “Il-kontribut tal-KESE għall-programm ta’ ħidma tal-Kummissjoni Ewropea għall-2021”**

\_\_\_\_\_\_\_\_\_\_\_\_\_

Relaturi: **Petr ZAHRADNIK (Gr. I)**

**Stefano PALMIERI (Gr. II)**

**Jan DIRX (Gr. III)**

\_\_\_\_\_\_\_\_\_\_\_\_\_

adottata mill-Kumitat Ekonomiku u Soċjali Ewropew  
fis-16 ta’ Lulju 2020

\_\_\_\_\_\_\_\_\_\_\_\_\_

1. Kif indika fir-riżoluzzjoni tiegħu dwar “Proposti tal-KESE għar-rikostruzzjoni u l-irkupru wara l-kriżi tal-COVID-19”[[1]](#footnote-1), il-KESE jilqa’ bi pjaċir u jappoġġja l-proposti tal-Kummissjoni Ewropea: il-pjan Next Generation EU u l-baġit ġenerali tal-UE għall-2021-2027. Il-Kumitat jittama u jistenna li, minħabba l-ħtieġa għall-irkupru u r-rikostruzzjoni wara l-kriżi tal-coronavirus, il-linji stabbiliti mill-Kummissjoni f’dawn il-pjani jiġu estiżi bis-sħiħ u b’mod konkret fil-programm ta’ ħidma tal-Kummissjoni għall-2021.
2. Għall-KESE, il-programm ta’ ħidma għandu jiffoka fuq ir-ristrutturar u t-titjib tal-ekonomija u s-soċjetà tagħna, abbażi tal-prinċipji li ġejjin: il-protezzjoni tad-drittijiet tal-bniedem u dawk soċjali, il-valuri demokratiċi u l-istat tad-dritt, l-isfruttar tal-potenzjal sħiħ tas-Suq Uniku, it-tilħiq tal-Għanijiet ta’ Żvilupp Sostenibbli (SDGs), il-ħolqien ta’ ekonomija ċirkolari u l-kisba tan-newtralità klimatika fl-UE sa mhux aktar tard mill-2050, u l-iżgurar ta’ governanza tajba u responsabbiltà demokratika.
3. Il-KESE jenfasizza li s-sitt ambizzjonijiet ewlenin magħżulin mill-Kummissjoni (Patt Ekoloġiku Ewropew, Ewropa lesta għall-era diġitali, Ekonomija għas-servizz tan-nies, Ewropa aktar b’saħħitha fid-dinja, Promozzjoni tal-istil ta’ ħajja Ewropew tagħna, u Spinta ġdida għad-demokrazija Ewropea) jipprovdu qafas b’saħħtu biex jiġi żviluppat il-programm ta’ ħidma għall-2021. Forsi jenħtieġ li ssir enfasi aktar espliċita fuq l-investimenti u l-ħtieġa li dawn jiġu aċċellerati, anke bis-saħħa tal-miżuri li qed jiġu adottati bħalissa.
4. Speċjalment issa li qed nesperjenzaw l-importanza tal-kooperazzjoni bejn il-pajjiżi f’dawn iż-żminijiet ta’ kriżi, il-KESE jittama li l-Konferenza dwar il-futur tal-Ewropa li ħa ssir ’il quddiem se twassal għat-tisħiħ u l-approfondiment tal-istruttura istituzzjonali tal-UE u għal tiġdid reali tal-proġett tal-UE, li jkun kapaċi jiffaċċja l-isfidi tad-deċennji li ġejjin. Il-Kummissjoni għalhekk tista’ sserraħ fuq l-appoġġ sħiħ tal-Kumitat.
5. Il-KESE huwa konvint li l-proċess tal-irkupru u r-rikostruzzjoni tal-ekonomija u tas-soċjetà se jkun possibbli biss bil-parteċipazzjoni attiva tal-organizzazzjonijiet tas-soċjetà ċivili u tal-imsieħba soċjali.
6. Il-Patt Ekoloġiku tal-UE jista’ jitqies ukoll bħala għodda effettiva għat-tnedija mill-ġdid tal-ekonomija b’mod sostenibbli permezz ta’ investimenti kbar li jappoġġjaw il-bidliet strutturali meħtieġa li qed tiffaċċja l-Ewropa. Minn din il-perspettiva, il-Patt jista’ jitqies bħala opportunità biex jingħata appoġġ għal irkupru ekonomiku aktar fit-tul. Dan jirrikjedi kunsens ġdid fl-Ewropa biex, għal dan il-għan, tikkonċentra biżżejjed sorsi finanzjarji pubbliċi u privati u tadotta governanza ġdida biex timplimenta b’suċċess l-irkupru ekonomiku fil-prattika.
7. Il-flus pubbliċi investiti fi pjani ta’ rkupru ma għandhomx jgħinu biss biex l-ekonomija u s-soċjetà Ewropej jerġgħu lura għan-normal, iżda wkoll jgħinu biex inaqqsu drastikament l-impatti ta’ skossi ulterjuri billi jiġu investiti f’ekonomija reżiljenti, inklużiva u li ma tagħmilx ħsara lill-klima (l-hekk imsejħa “ekonomija tal-benesseri”).
8. It-tassonomija tal-finanzi sostenibbli tal-UE għandha tiggwida l-investiment pubbliku u privat matul l-irkupru biex taċċellera t-tranżizzjoni minn setturi li jniġġsu għal setturi ekoloġiċi.
9. Il-kriżi tal-coronavirus turi li r-rivoluzzjoni diġitali hija komponent importanti biex tissaħħaħ ir-reżiljenza tas-soċjetajiet tagħna fi kriżijiet. L-investiment fid-diġitalizzazzjoni ta’ servizzi essenzjali u ż-żieda fil-kapaċità tal-gvernijiet, tal-leġislaturi u tal-istituzzjonijiet pubbliċi biex jipprovdu s-servizzi tagħhom matul il-kriżijiet huwa tal-akbar importanza.
10. Il-Kummissjoni hija mistiedna tkompli tuża s-Semestru bħala xprun għall-irkupru abbażi tal-prijoritajiet ta’ investiment u investiment identifikati bħala parti mis-Semestru Ewropew. Il-Kumitat jilqa’ b’sodisfazzjon l-enfasi reċenti fuq l-inklużjoni aħjar tal-kwistjonijiet soċjali u dwar il-Patt Ekoloġiku Ewropew, kif ukoll l-implimentazzjoni tal-Faċilità għall-Irkupru u r-Reżiljenza permezz tas-Semestru.
11. Hemm opportunità fil-promozzjoni tal-innovazzjoni soċjali bħala mudell għall-irkupru permezz tal-kokreazzjoni, il-kodisinn u l-koproduzzjoni. Is-soċjetà ċivili organizzata hija xprun għall-innovazzjoni soċjali, moviment li kkontribwixxa biex jitfasslu sistemi ta’ protezzjoni soċjali li rriżultaw f’politiki, strutturi, prodotti, servizzi u metodi ta’ ħidma ġodda. Il-parteċipazzjoni tas-soċjetà ċivili hija meħtieġa iktar minn qatt qabel – iżda l-innovazzjoni soċjali vera sseħħ biss meta s-soċjetà ċivili tkun involuta.
12. L-aktar importanti, waħda mit-tagħlimiet ewlenin tal-kriżi tal-coronavairus hija li s-sistemi tas-saħħa fi kważi kull pajjiż Ewropew jeħtieġ li jissaħħu, l-ewwel u qabel kollox billi ssir enfasi fuq il-prevenzjoni. Filwaqt li r-responsabbiltà għall-kura tas-saħħa hija responsabbiltà nazzjonali, it-tixrid tal-virus ma jagħrafx fruntieri. Dan qed jaffettwa lill-Ewropa kollha, internament u lil hinn mill-fruntieri tagħna, b’konsegwenzi sanitarji, soċjali u ekonomiċi li jirrikjedu reazzjonijiet komuni fil-livell Ewropew.
13. Jeħtieġ li l-UE ssaħħaħ u tappoġġja l-pożizzjoni globali tagħha f’termini ta’ rwol aktar importanti u strateġiku fl-ekonomija dinjija kif ukoll fil-politika. L-ekonomija tal-UE għandha potenzjal li tuża aħjar il-vantaġġi komparattivi tagħha fis-suq globali tal-kummerċ u tal-investiment, speċjalment fis-servizzi ta’ manifattura u innovazzjoni avvanzati, bl-ambizzjoni li tkun mexxej globali. Dan l-isforz għandu jkun akkumpanjat minn rappreżentanza aħjar u aktar effettiva tal-UE fl-organizzazzjonijiet globali ewlenin u billi titkellem hemm b’vuċi waħda. Il-KESE jappella lill-Kummissjoni Ewropea biex tagħmel sforz rilevanti biex issaħħaħ il-pożizzjoni globali tal-UE, li għandu jiġi rifless ukoll fil-programm ta’ ħidma tagħha għall-2021 b’mod aktar speċifiku.
14. Lil hinn mill-kwistjonijiet ekonomiċi u ambjentali, il-programm ta’ ħidma tal-UE għall-2021 għandu jkun xprunat mid-dimensjoni soċjali. Dan ifisser li l-impenn tiegħu lejn Ewropa soċjali u sostenibbli għandu jkun prijorità. F’dan ir-rigward, l-organizzazzjonijiet tas-soċjetà ċivili jaqdu rwol importanti wkoll.
15. Il-KESE jappoġġja bis-sħiħ il-proposta tal-Kummissjoni Ewropea li jiġi żviluppat “Pjan ta’ Azzjoni għad-Demokrazija Ewropea” li għandu jkun komprensiv u kontinwu, bil-kapaċità li jwettaq bidla, bl-assigurazzjoni ta’ appoġġ finanzjarju u koordinazzjoni interistituzzjonali.

\_\_\_\_\_\_\_\_\_\_\_\_\_

1. [Riżoluzzjoni dwar il-perjodu wara l-kriżi tal-COVID-19](https://www.eesc.europa.eu/mt/news-media/press-releases/eesc-proposals-post-covid-19-recovery-and-reconstruction-towards-new-societal-model) [↑](#footnote-ref-1)